Richter, Ján, minister práce, sociálnych vecí a rodiny SR (2012-08-09):
Vážený pán predseda Národnej rady, pán premiér, členovia vlády, vážené panie poslankyne, páni poslanci, včera pri mojom vystúpení som raz povedal, že nechcem a nebudem opakovať to, čo niektorí predo mnou opakovali desaťkrát. Stojím si za slovom. Ale aj napriek tomu z úcty k pánovi poslancovi mám záujem povedať alebo minimálne mať ambíciu odpovedať možno stručnejšie, ale použiť aj veľmi konkrétne čísla, ktoré boli použité včera, ktoré v nemalej miere predo mnou povedal aj pán premiér, pretože si myslím, že takáto rozsiahla novela si to zaslúži. Takže, pán poslanec, ďakujem za otázku. Dôchodkový systém ako taký je nastavený nie na dlhodobo finančne udržateľný, na čom sa určite všetci zhodneme. A som veľmi rád, že na tomto sa zhodla aj celá snemovňa v priebehu toho doterajšieho rokovania ohľadom tohto zákona. Ak by sme jednoducho nekonali, v najbližšej budúcnosti by sme nedokázali poskytnúť primerané dôchodky ani by sme nedokázali zabezpečiť udržateľnosť verejných financií. To sú hlavné dôvody, prečo bolo nevyhnutné pristúpiť k ucelenej novele, ktorá súvisí so sociálnym poistením. Nedá mi nepripomenúť, že pri zavádzaní reformy dôchodkového systému v rokoch 2003, 2004 sa vychádzalo z určitých predpokladov, ktoré však reálne neboli naplnené. Úspešnosť výberu poistného nedosahovala projektovanú úroveň a vymáhanie dlžného poistného nespĺňalo pôvodné očakávania, bol značne podhodnotený počet predčasných starobných dôchodkov a nedosiahla sa predpokladaná úspora na individuálnych dôchodkoch. V nemalej miere je potrebné spomenúť aj nález Ústavného súdu, ktorým to musela, použijem tu výraz, prvá Ficova vláda veľmi rýchle a promptne riešiť. A predovšetkým bol značne podcenený odhad počtu sporiteľov. Pôvodné predpoklady o 40 % účasti poistencov v 2. pilieri boli vysoko prekročené, do 2. piliera vstúpilo až 65 % z celkového počtu poistencov v tom čase. Na tom by nebolo samotným spôsobom nič zlého, hlavný problém však spočíva v tom, že do 2. piliera vstúpili aj tí, pre ktorých nebol výhodný jednak z hľadiska príjmov, ale hlavne z hľadiska veku poistencov ako takých. Nemožno obísť ani výšku sadzby do 2. piliera na úrovni 9 %, ktorá bola nastavená nezodpovedne a nezohľadňovala možnosti slovenskej ekonomiky ani v tom období. A treba povedať, že tento problém zotrváva až do dnešných dní. Zdroje na vykrytie deficitu 1. piliera z dôvodu zavedenia 2. piliera boli vyčlenené len do začiatku roka 2010 a v podstate v súčasnom období sa už zabezpečuje pokrytie výpadku a deficitu pôžičkami. Prečo bola nevyhnutná záchrana dôchodkového systému, som hovoril včera v troch bodoch. Je to, po prvé, preto, že tá úprava je nevyhnutná na stav ekonomiky a stav verejných financií, len podotýkam, nepristupujeme k takýmto krokom len my, ale naopak, v mnohých prípadoch napodobňujeme našich susedov, kde sú pravicoví predstavitelia, najmä v Poľsku, treba povedať, aj v Maďarsku, známe sú aj prípravné kroky u našich českých susedov, ktorí sú ďaleko opatrnejší, ako boli predchodcovia, ktorí reformu v roku 2004 u nás chystali. Po druhé, je nastavenie dôchodkového systému tak, aby bol nielen finančne udržateľný a stabilný, ale aby bol aj celospoločensky efektívny, to súvisí s tým, čo som predtým povedal. Tretia úloha, ktorá je veľmi dôležitá, je otázka, ktorú som spomenul, a to sú výnosy, ktoré zďaleka nezodpovedajú tým pôvodným predpokladom, zhodnotenie za 7 rokov je dokopy po odčítaní inflácie 11,68 %. No a, po štvrté, požičiavame si na vykrytie deficitu vo výške 3,5 – 4 %, výnosy dosahujú 1 %, to znamená, že jednoznačne nenaplnil tie predstavy a je potrebné robiť po siedmich rokoch korekcie, aby ľudia, ktorí vyjdú do dôchodku z 2. piliera, neboli v značnej miere poškodení, i keď aj tak budú mať s reálnym predpokladom až o 18 % nižší výnos ako tí, ktorí ostali 1. pilieri a ktorých sa dotýkala valorizácia v jednotlivých rokoch. Snahou vlády je, naopak, mať dlhodobo udržateľný dôchodkový systém, ktorý je stabilný, poskytuje primerané dôchodky a zároveň má vyvážene nastavenú mieru solidarity a zásluhovosti. Každá zodpovedná vláda by nevyhnutne musela pristúpiť k záchranným opatreniam v celom dôchodkovom systéme. Ako je už iste pre našu politickú scénu príznačné, k stabilizačným opatreniam v dôchodkovom systéme musí pristúpiť práve vláda sociálnodemokratická, a to aj napriek tomu, že slovami „stabilizácia a zodpovednosť“ sa zvykne oháňať práve slovenská pravica. Nami navrhované stabilizačné opatrenia nie sú len našou úzko straníckou iniciatívou, ale sú prienikom názorov veľkej časti subjektov združených najmä v Rade solidarity a rozvoja, ktorú sme zvolali práve preto, aby sme nerobili opatrenia len na 4 roky, ale aby sme prijali opatrenia, ktoré budú mať širšiu podporu nielen v politických, ale aj v odborných kruhoch. Som presvedčený, že prijatie novely zákona o sociálnom poistení bude dobrá správa pre Slovensko. Skončil som, pani podpredsedníčka.